Wara li kaċċatur inżamm arrestat meta allegatament spara u qatel erba' fjamingi li huma tjur protetti, il-Ministru tal-Ambjent Aaron Farrugia ħabbar illum li mhux se titħalla aktar kaċċa fiż-żona tal-Ponta tal-Qawra. Fuq il-paġna uffiċjali tiegħu fuq Facebook, Farrugia qal li l-BirdLife Malta se tibda tieħu ħsieb iż-żona permezz ta' "guardianship deed". Hu qal li mhuwiex biżejjed li wieħed jikkundanna l-inċident minħabba li dawn ma jbiddlu xejn u ma jwasslux għall-ġustizzja. Din l-aħbar ma niżlitx tajba mal-FKNK li heddet b'passi legali kontra l-Gvern u qalet li d-deċiżjoni li ttieħdet minn Farrugia hija illegali. "L-FKNK b'diżappunt tinnota li l-Gvern beħsiebu għar-raba' darba jimponi kastig kollettiv fuq il-kaċċaturi peress li, minħabba illegalita' li allegament ikkommettiet persuna waħda lbieraħ, se tiġi kkastigata l-komunità kollha tal-kaċċaturi," argumentat il-Federazzjoni fi stqarrija. Hi qalet li d-deċiżjoni tal-Gvern saret mingħajr l-ebda konsultazzjoni mal-Kumitat ORNIS u li fl-2015, l-eks Prim Ministru Joseph Muscat kien qal li l-Gvern mhux se jibqa' responsabbli għall-kastigi fuq il-kaċċaturi u li din ir-responsabbiltà se taqa' fuq il-Kumitat ORNIS. L-FKNK semmiet ukoll li f'laqgħa mal-Kumitat Ornis fl-2016, BirdLife Malta kienet ipproponiet li ma ssirx aktar kaċċa fl-istess żona imma wara li huma pprotestaw kontra dan, din il-proposta ma għaddietx u mietet hemm. "Ir-reċti qarrieqa tal-BirdLife ma jaħdmux" L-FKNK qalet li "r-reċti tal-BirdLife ma jaħdmux". Dan qalitu b'reazzjoni għal stampa li tefgħet il-BirdLife fuq il-paġna uffiċjali tagħhom fuq Facebook fejn tidher kwakka tinżamm f'idejn persuna. Il-kuntest wara r-ritratt, skont il-BirdLife, kien li din it-tajra nġabret minn Ħaż-Żabbar b'feriti minn tiri b'senter. L-FKNK stqarret li dan kull ma hu propaganda u gideb u li l-verità hi li l-kwakka nqabbdet minn persuna wara li din ma felħitx ittir aktar u waqgħet fl-art. Hi saqsiet ukoll kif din it-tajra waslet għand il-BirdLife meta l-persuna li sabet it-tajra għaddietha għand il-Pulizija. "L-FKNK trid tfakkar li dawn huma l-istess BirdLife Malta li għadhom kemm gawdew minn għotja ta' żona oħra fil-Qawra mingħand il-Gvern sabiex tiżdied maż-żoni l-oħra f'Malta u Għawdex li diġà tgawdi minnhom din l-entità ta' ftit nies," ikkonkludiet l-FKNK fl-istqarrija. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_615ac33b471d6_rand.td-a-rec-img{text-align:left}.td_uid_3_615ac33b471d6_rand.td-a-rec-img img{margin:0 auto 0 0}